Αδειάζει τον Γιάνη Βαρουφάκη η Μάγδα Φύσσα, με δήλωσή της καθώς αναφέρει πως δεν γνώριζε τίποτα για την πρόταση του γραμματέα του ΜΕΡΑ25, ο οποίος την πρότεινε για πρόεδρο της Δημοκρατίας . Μάλιστα απορρίπτει την πρότασή του.

Η Μάγδα Φύσσα ευχαριστεί τον επικεφαλής του ΜέΡΑ25, ξεκαθαρίζει ότι δεν ασχολείται με την πολιτική και υπογραμμίζει ότι «έχω αφιερώσει όλες μου τις δυνάμεις στην ολοκλήρωση της δίκης της ναζιστικής οργάνωσης».

Αναλυτικά η δήλωσή της:

«Πληροφορήθηκα από τα μέσα ενημέρωσης την πρόθεση του κ. Βαρουφάκη να με προτείνει για το αξίωμα του Προέδρου της Δημοκρατίας», υπογραμμίζει σε δήλωσή της η Μάγδα Φύσσα σχολιάζοντας την πρόθεση του Γιάνη Βαρουφάκη να την προτείνει για το αξίωμα του Προέδρου της Δημοκρατίας και προσθέτει:

«Τον ευχαριστώ πολύ για την εξαιρετικά τιμητική αυτή πρόταση, για την οποία δεν ήμουν ενήμερη, αλλά δεν μπορώ να την αποδεχτώ. Αφ’ ενός διότι έχω αφιερώσει όλες μου τις δυνάμεις στην ολοκλήρωση της δίκης της ναζιστικής οργάνωσης, η οποία έχει ιδιαίτερη σημασία για μένα προσωπικά αλλά και για τη δημοκρατία στον τόπο μας, αφ’ ετέρου διότι έχω ξεκαθαρίσει και στο παρελθόν ότι δεν ασχολούμαι με την πολιτική».